Document ID: 32008D0984

KOMISIJAS LĒMUMS
(2008. gada 10. decembris),
ar ko groza Padomes Direktīvas 64/432/EEK C pielikumu un Lēmumu 2004/226/EK attiecībā uz liellopu brucelozes diagnostikas testiem
(izziņots ar dokumenta numuru K(2008) 7642)
(Dokuments attiecas uz EEZ)
(2008/984/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1964. gada 26. jūnija Direktīvu 64/432/EEK par dzīvnieku veselības problēmām, kas ietekmē liellopu un cūku tirdzniecību Kopienā (1), un jo īpaši tās 6. panta 2. punkta b) apakšpunktu un 16. panta 1. punkta otro daļu,
tā kā:
(1)
Direktīvas 64/432/EEK C pielikumā izklāstītas liellopu brucelozes diagnostikas metodes, kas paredzētas šīs slimības kontrolei un izskaušanai, uzraudzībai un monitoringam, kā arī no brucelozes oficiāli brīva ganāmpulka statusa izveidošanai un saglabāšanai, un Kopienas iekšējās tirdzniecības sertifikāta izdošanai.
(2)
Komisijas 2004. gada 4. marta Lēmumā 2004/226/EK, kas apstiprina testus, lai noteiktu antivielas pret liellopu brucelozi saskaņā ar Padomes Direktīvu 64/432/EEK (2), apstiprināti konkrēti liellopu brucelozes testi, kurus var lietot kā alternatīvu obligātajam seruma aglutinācijas testam (SAT), lai sertificētu liellopus saskaņā ar Direktīvas 64/432/EEK 6. panta 2. punkta b) apakšpunktu.
(3)
Fluorescences polarizācijas mērījums (FPA) ir jauns diagnostikas tests, kas kā obligātais tests starptautiskajai tirdzniecībai ir iekļauts OIE Sauszemes dzīvnieku slimību diagnostikas testu un vakcīnu rokasgrāmatas sestā izdevuma (2008. gadā) 2.4.3. nodaļā (liellopu bruceloze).
(4)
Komisija lūdza Eiropas Pārtikas nekaitīguma iestādi (EPNI) sniegt zinātnisku atzinumu par FPA piemērotību, lai to iekļautu Direktīvas 64/432/EEK C pielikumā.
(5)
Turklāt Komisija lūdza EPNI noteikt FPA un Lēmuma 2004/226/EK 1. pantā uzskaitīto testu piemērotību liellopu sertifikācijai Kopienas iekšējās tirdzniecības vajadzībām.
(6)
Dzīvnieku veselības un labturības ekspertu grupa 2006. gada 11. decembrī pieņēma zinātnisku atzinumu par brucelozes diagnostikas metodēm liellopiem (3), kurā tā secināja, ka, izņemot seruma aglutinācijas testu (SAT), liellopu brucelozes testi, kas iekļauti Direktīvas 64/432/EEK C pielikumā, joprojām ir piemēroti kā standarta testi atsevišķu liellopu sertificēšanai Kopienas iekšējā tirdzniecībā.
(7)
Tomēr, ņemot vērā to, ka SAT ir pirms dzīvnieku pārvietošanas veicams tests, kas paredzēts Direktīvas 64/432/EEK 6. panta 2. punkta b) apakšpunktā, minētās direktīvas C pielikumā ir jāsniedz tehniskā specifikācija.
(8)
Turklāt 2006. gada 11. decembra zinātniskajā atzinumā ir secināts, ka FPA jutība un specifiskums ir salīdzināmi ar Direktīvas 64/432/EEK C pielikumā iekļauto testu jutību un specifiskumu un ka tas ir piemērots iekļaušanai minētajā pielikumā kā standarta tests šādu dzīvnieku brucelozes diagnozei Kopienas iekšējās tirdzniecības vajadzībām.
(9)
OIE Sauszemes dzīvnieku slimību diagnostikas testu un vakcīnu rokasgrāmatas sestā izdevuma (2008. gadā) 2.4.3. nodaļas 1. iedaļas d) apakšpunktā izklāstītās, nesen izstrādātās polimerāzes ķēdes reakcijas metodes sniedz papildu iespējas noteikt un identificēt Brucella spp., un tāpēc tās jāiekļauj Direktīvas 64/432/EEK C pielikumā.
(10)
Tādēļ ir jāizdara attiecīgi grozījumi Direktīvas 64/432/EEK C pielikumā un Lēmumā 2004/226/EK.
(11)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Direktīvas 64/432/EK C pielikumu aizstāj ar šā lēmuma pielikumu.
2. pants
Lēmuma 2004/226/EK 1. panta tekstu aizstāj ar šādu:
“1. pants
Ar šo sertificēšanas nolūkā apstiprina komplementa saistīšanas testu, buferēto antigēna testu (Bengālijas rozes testu (RBT)), ELISA analīzes, fluorescences polarizācijas mērījumu (FPA), ko veic atbilstoši Direktīvas 64/432/EEK C pielikuma noteikumiem.”
3. pants
Šis lēmums ir adresēts dalībvalstīm.
Briselē, 2008. gada 10. decembrī

Labels: 0
3
6